সকাল ঘুম থেকে উঠে কাজে বেরবেন। সেইমতো বাড়ির বাইরে পা রাখতেই চমকে উঠলেন এক ব্যক্তি। বাড়ির সামনের রাস্তাই যে বেমালুম গায়েব! পরে পুলিশ তদন্ত করতেই ঝুলি থেকে বেরিয়ে পড়ল বিড়াল।   
একটি সর্বভারতীয় সংবাদমাধ্যমে প্রকাশিত প্রতিবেদন অনুযায়ী, চিনের সানকেসু নামের একটি গ্রামে রাতারাতি প্রায় ৮০০ মিটার রাস্তা চুরি হয়ে গিয়েছে। সকালে ঘুম থেকে উঠেই বিষয়টি প্রথমে নজরে আসে গ্রামবাসীদের। খবর দেওয়া হয় পুলিশকে। পরে তদন্তে করে জু ডাগ নামে এক ব্যক্তিকে গ্রেফতার করে পুলিশ।

এই বিষয়ে অন্যান্য খবর

দিঘা যাওয়ার পথে বিপদের সেতু, টনক নড়ল মুর্শিদাবাদের দুর্ঘটনায়


জানা গিয়েছে, আগের দিন রাতে ওই গ্রামে জু একটি গাড়ি নিয়ে আসেন। তার পরেই একটি মেশিনের সাহায্যে রাস্তার প্রায় ৮০০ মিটার কংক্রিট তুলে নেন তিনি। পরে ওই কংক্রিট বাজারে চড়া দামে বিক্রি করেন জু। জানা গিয়েছে, মোট ৫০০ টন কংক্রিট বিক্রি করে প্রায় ৫১ হাজার টাকা আয় করেছিলেন তিনি। সপ্তাহ খানেক আগের ঘটনা নিয়ে রীতিমতো তোলপাড় পড়েছে সোশ্যাল মিডিয়ায়।
এমন অভিনব চুরির কীর্তিতে বিস্ময়ে হতবাক হয়ে গিয়েছেন অনেকেই। এত রকম চুরির ঘটনার কথা শোনা য়ায়। কিন্তু রাস্তাও যে চুরি হতে পারে তা ভেবেই অবাক হয়ে যাচ্ছেন পুলিশকর্তারা। আপাতত এই খবর চিনের সীমানা ছাড়িয়ে ভাইরাল হয়ে গিয়েছে গোটা বিশ্বে।